b"\n_START_ARTICLE_\nCasa del Pavo\n_START_SECTION_\nDescripci\xc3\xb3\n_START_PARAGRAPH_\nDes d'un punt de vista funcional, es tracta d'un edifici residencial de 5 plantes, en la posterior es troba l'estudi del pintor Ferran Cabrera. Entre l'edifici i el pavell\xc3\xb3 del darrere, hi ha un petit i recollit jard\xc3\xad, molt propi d'aquest tipus d'edificis burgesos._NEWLINE_La composici\xc3\xb3 de la fa\xc3\xa7ana \xc3\xa9s interessant per la seua complexitat, tant de composici\xc3\xb3 com d'ornamentaci\xc3\xb3. Arrenca amb una planta de semisoterrani que es reflecteix en tres buits centrats, rematats per arcs de ferradura rebaixats, del gust de la composici\xc3\xb3 modernista. Sobre ells i amb la mateixa distribuci\xc3\xb3, el buit tripartit de l'entres\xc3\xb2l. Dues grans portes coronades amb arcs de ferradura, flanquegen les dues plantes descrites, unificant la basa de l'edifici i iniciant la composici\xc3\xb3 de la planta principal, de balcons laterals i gran mirador central, en el qual es recolza el balc\xc3\xb3 de la segona planta, flanquejat per balcons laterals. En aquesta planta, els carregadors dels buits s\xc3\xb3n allindanats. A la planta tercera i superior, els balcons s\xc3\xb3n de planta corba en els seus extrems, el buit central passa a ser doble i d\xc3\xb3na lloc al motiu de mosaic corb superior._NEWLINE_L'ornamentaci\xc3\xb3 de la fa\xc3\xa7ana es correspon amb els materials utilitzats, entre els quals cal destacar la pedra llaurada i polida, la fusta que conforma el mirador i la fusteria de finestres i balcons, la reixeria de forja, el ferro fos en els motius m\xc3\xa9s destacats de l'ornamentaci\xc3\xb3 com els paons sobre les portes d'entrada que identifiquen l'edifici i els llangardaixos com picaportes._NEWLINE_Tamb\xc3\xa9 a l'interior de l'edifici podem apreciar la continu\xc3\xaftat d'estil i ornamentaci\xc3\xb3, en el vest\xc3\xadbul d'entrada, a l'escala principal i en les portes d'entrada als habitatges."